**Ministru kabineta noteikumu projekta „Grozījums Ministru kabineta 2005.gada 4.oktobra noteikumos Nr.754 „Noteikumi par kriminālprocesuālo izdevumu atlīdzināšanas kārtību un apmēru”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. | Pamatojums | Tieslietu ministrijas iniciatīva.  |
|  2. | Pašreizējā situācija un problēmas | Ministru kabineta 2005.gada 4.oktobra noteikumu Nr.754 „Noteikumi par kriminālprocesuālo izdevumu atlīdzināšanas kārtību un apmēru” (turpmāk – MK noteikumi Nr.754) 5.3.apakšpunkts nosaka, ka izdevumus par naktsmītni, kas radušies saistībā ar ierašanos procesuālās darbības vietā, sedz **ne vairāk kā 30 latu par diennakti Rīgā un 20 latu par diennakti citās apdzīvotajās vietās**, ja uzaicinātajai personai tajā pašā dienā nav iespējams atgriezties savā dzīvesvietā un nav iespējams laikus ierasties procesa virzītāja noteiktajā vietā un laikā.Šobrīd spēkā ir Ministru kabineta 2010.gada 12.oktobra noteikumi Nr.969 „Kārtība, kādā atlīdzināmi ar komandējumiem saistītie izdevumi” (turpmāk – MK noteikumi Nr.969), kuru 21.3.apakšpunkts paredz, ka, ja darbinieks bijis komandējumā Latvijas Republikā, viņam atlīdzina **izdevumus par viesnīcu** (naktsmītni) (arī izdevumus par vietas rezervēšanu) saskaņā ar iesniegtajiem samaksātajiem rēķiniem. Budžeta iestāžu darbinieku izdevumiem par viesnīcu (naktsmītni) **noteiktā maksimālā norma Rīgā − 40 latu par diennakti, citās apdzīvotās vietās − 30 latu par diennakti.**   Tiesu administrācija (turpmāk – TA) sniedza informāciju, ka MK noteikumos Nr.754 tika iekļauta tā uz šo noteikumu izdošanas brīdi spēkā esošā maksimālā norma, kura bija noteikta Ministru kabineta 2002.gada 28.maija noteikumos Nr.219 „Kārtība, kādā atlīdzināmi ar komandējumiem un darbinieku darba braucieniem saistītie izdevumi”.Šobrīd spēkā esošā maksimālā summa izdevumiem par viesnīcu (naktsmītni), kas izriet no MK noteikumiem Nr.969, ir tikusi paaugstināta. Līdz ar to ir nepieciešams izdarīt grozījumu MK noteikumu Nr.754 5.3.apakšpunktā, pielīdzinot tajā noteiktās maksimālās par naktsmītni atlīdzināmās summas MK noteikumos Nr.969 noteiktajām.  |
|  3. | Saistītie politikas ietekmes novērtējumi un pētījumi | Projekts šo jomu neskar.  |
|  4. | Tiesiskā regulējuma mērķis un būtība | Grozījuma mērķis ir noteikt, ka MK noteikumu Nr.754 5.3.apakšpunktā minētās atlīdzināmās summas par viesnīcu (naktsmītni) tiek noteiktas pēc Ministru kabineta noteiktajām likmēm komandējuma izdevumu atlīdzībai. Šādu grozījumu izdarīšana, atsakoties no konkrētu summu norādīšanas MK noteikumu Nr.754 5.3.apakšpunktā, novērsīs nepieciešamību izdarīt turpmākus grozījumus sakarā ar maksimālo atlīdzināmo summu paaugstināšanu MK noteikumos Nr.969. Tāpat izstrādātais grozījums novērsīs šobrīd pastāvošo un nākotnē iespējamo nevienlīdzīgo situāciju, kādā tiek nostādītas personas, kurām izdevumi par viesnīcu (naktsmītni) radušies sakarā ar ierašanos procesuālās darbības vietā un atgrie­šanos dzīvesvietā, attiecībā pret personām, kuras dodas iekšzemes komandējumos.  |
|  5. | Projekta izstrādē iesaistītās institūcijas | Projekts šo jomu neskar. |
|  6. | Iemesli, kādēļ netika nodrošināta sabiedrības līdzdalība | Projekts šo jomu neskar. |
|  7. | Cita informācija | Projekts šo jomu neskar. |

*Anotācijas II, III, IV, V, VI un VII sadaļa – projekts šīs jomas neskar.*

Tieslietu ministrs J.Bordāns

27.06.2013. 10:05

418

E.Feldmane

67046102, elina.feldmane@tm.gov.lv